钦定古今图书集成/方舆汇编/职方典/第1405卷 > 《桂林游记》袁袠
## 钦定古今图书集成/方舆汇编/职方典/第1405卷 > 《桂林游记》袁袠

余到桂林者旬日，即下苍梧，病瘴疟，还省上章乞骸
骨，不报。卧病四阅月，复出视事，乃七月二十日。熊师
子敬邀余观刘仙岩。出城南七里，得白龙洞，俯瞰清
潭，石室窿然，敞而高，唐李渤命曰“元岩”，宋更名白阳，
其阳即刘仙岩也。相传仙人刘仲远居此。历磴而上，
洞府高寒，旁有穿云、仙碛。两岩望中阳朔诸山森若
剑戟，皆献奇目前，应接不暇。明日，登桂山叠彩岩、观
风洞，历华景山，下有洞，深广如厦屋。转宝积山，山多
怪石，其旁有吕公岩。山之巅有诸葛亭，或曰“珠合”，无
所考。又明日，出，就日门东北行十馀里，得清泉寺。复
二里，谒尧庙。复三里，登尧山，观天子田。山有泉，分二
涧，绕出尧庙，淙淙可听，杂以松风，如“怒涛决峡。桂之
山皆石，此独土，盖桂之镇也。”是日复至七星山，入栖
霞洞，穿曾公岩而出。桂多岩洞，然深奥怪奇，未有逾
七星者也。复观元风洞而还。二十五日，将趋全州，至
虞山，谒舜祠，观韶音洞，读宋张南轩《碑记》。山石奇峻，
下临漓江，旁有渡，曰皇泽湾，洞口有南薰亭，唐宋刻
石俱存。余尝读范石湖评“桂山之奇为天下第一，今
乃知非虚夸也。夫其千峰挺拔怪奇，诚天下所未睹
也，然犹恨其多险峭孤危，而无高厚蜿蜒之观，是以
无有钟灵萃淑，卓然名世者出乎其间，而徒猺獠獞
狫，盘据窜穴，枕戈负弩，以为民蠹。”岂山川之险怪固
生此类欤？